**SZAKMAI PROGRAM**

**Központi ügyelet**



**Hatályos 2019. július 01-től**

**A Városi Intézmények Működtető Szervezete Központi ügyelet Szakmai programja**

**2019. július 1-jétől lép hatályba**

Korábban kiadott szakmai program 2019. július 01-től hatályát veszíti.

*A szakmai programot készítette:*

*Ajka, 2019. június 20.*

Kovácsné Győri Zsuzsanna

intézményvezető

**TARTALOMJEGYZÉK**

[BEVEZETÉS 4](#_Toc465924491)

[1. Intézménynek helyet adó település jellemzői: 4](#_Toc465924492)

[2. Általános információk 5](#_Toc465924493)

[3. A szolgáltatás célja, feladata 6](#_Toc465924494)

[4. Központi háziorvosi ügyelet szervezeti felépítése 7](#_Toc465924495)

[4.1. Központi háziorvosi ügyelet humán erőforrása (helyettesítési rend) 7](#_Toc465924496)

[4.2. Általános működési rend 8](#_Toc465924497)

[4.2.1. Dolgozókat érintő általános működési rend 8](#_Toc465924498)

[5. Köponti háziorvosi betegellátási rendje 8](#_Toc465924499)

[5.1. Betegellátás sorrendje 8](#_Toc465924500)

[5.1.1. Betegvizsgálat 9](#_Toc465924501)

[5.2. Halottakkal kapcsolatos teendők 10](#_Toc465924502)

[5.3. Járvánnyal, fertőzőbetegségekkel kapcsolatos teendők 10](#_Toc465924503)

[5.4. Rendkívüli események 11](#_Toc465924504)

[5.5. Ügyeletvezető 12](#_Toc465924505)

[6. Tárgyi feltételek 13](#_Toc465924506)

[7. Együttműködés más intézményekkel 14](#_Toc465924507)

[8. Ügyeleti ellátással kapcsolatos hatályos jogszabályok 14](#_Toc465924508)

[9. Összegzés 15](#_Toc465924509)

BEVEZETÉS

E szakmai program célja, hogy tükrözze azt önkormányzati, intézményi filozófiát, melyben megnyilvánulnak a feladattal szembeni elvárások, maga a feladat meghatározása, mindebből eredően hogyan alakul az egészségügyi szolgáltatások mozgástere.

# Intézménynek helyet adó település jellemzői[[1]](#footnote-1):

A város társadalma Ajkára a lakosságszám csökkenése jellemző, 2013‐ban az állandó lakónépesség száma 30.000 fő  alá került. 2010‐től Ajka népességének természetes fogyása nagyobb, mint Magyarországé vagy a Veszprém megyei járásközpontoké. Ez a város népességszámának alakulását tekintve riasztó tendenciára utal. A 0‐14 évesek aránya 2000‐ben még megközelítette az országos átlagot. Az „olló” azonban fokozatosan kinyílt, és 2013‐ban Ajka állandó lakónépességének csak 11,6%‐át alkották a 0‐ 14 évesek (országos szinten ez az arány 2013‐ban 14,3% volt). A 60‐x évesek aránya viszont jelentősen megugrott a vizsgált időszakban, 2013‐ra 25,3%‐ra emelkedett a korcsoport aránya az ajkai állandó lakosság körében (országos arány: 23,8%). A csökkenő  népesség nagymértékben az elöregedésből, az idősek felé eltolódó korstruktúrából fakadó természetes fogyás következménye. Ajka vándorlási egyenlege is jellemzően negatív 2000 óta, de az elvándorlás közel sem olyan mértékű, mint ami az ország elmaradottabb régióira jellemző.

Városi életminőség szempontjából Ajka összességében kedvező körülményeket biztosít az itt lakóknak. Az elmúlt években a városvezetés tudatosan törekedett a rekreációs lehetőségek fejlesztésére, a közösségi és kulturális programkínálat növelésére, a városi és városrészi identitás erősítésére a civilek és a közművelődési intézmények bevonásával. Ajka városrészei társadalmi‐gazdasági szempontból változatos képet mutatnak, hiszen a város több település összevonásával jött létre, mely településrészek részben megőrizték önálló karakterüket, részben pedig a város tudatos törekvése intézményeik, városközpontjaik, valamint a helyi identitásuk újraépítése.

# általános információk

Az Intézmény neve: Városi Intézmények Működtető Szervezete

Az intézmény rövidített neve: VIMSZ

Székhelye: 8400 Ajka, Sport utca 2/C.

Telephely szervezeti egysége: VIMSZ / Központi ügyelet

Telephelye: 8400 Ajka, Korányi Frigyes utca 1.

E-mail címe: vezeto@vimsz-ajka.hu

Honlap: www.vimsz-ajka.hu

Ellátási terület: Ajka város és kistérsége:

 Ajka, Halimba, Szőc, Úrkút, Szentgál, Ajka-Padragkút,

Magyarpolány, Öcs, Városlőd, Csehbánya, Gombáspuszta-alsó, - felső, Kislőd, Nyirád

A központi ügyelet a Magyar Imre Kórház (Ajka, Korányi Frigyes utca 1.) F épületében a földszinti rendelőben kapott helyet. Működési engedélyt a Veszprém Megyei Állami Népegészségügyi és Tisztiorvosi szolgálat adta ki. Az ügyeletet ellátó orvosok az előírt szakképesítéssel, továbbá szakvizsgával rendelkeznek.

**Az ügyelet a (88) 412 -104 telefonon érhető el**

**Ügyeletet ellátó személyek száma:**

Jelenleg **26 orvossal** személyes közreműködői szerződés keretében történik az ügyeleti betegellátás. Munkájukat közvetlenül segítik az intézmény által foglalkoztatott közalkalmazottak: 3 fő szakképzett ápoló, 4 fő PAV1 vizsgával rendelkező gépkocsivezető, valamint a biztonságos betegellátás biztosítása érdekében megbízási szerződéssel 5 fő mentőápoló eseti jelleggel látják el az ápolói feladatokat.

**Ügyelet ideje**: hétköznap: 1600 – 0800

hétvégén és ünnepnap: 0800 – 08 00

**Ügyelet felszerelésére vonatkozó megállapítások, minimumfeltételek teljesülése**: A központi háziorvosi, házi gyermekorvosi ügyelet tárgyi minimumfeltételei megfelelnek a 60/2003. (X. 20.) ESzCsM rendelet előírásainak.

# A szolgáltatás célja, feladata

A Városi Intézmények Működtető Szervezete (továbbiakban: VIMSZ) 2017. január 1-jétől látja el a korábban Magyar Imre Kórház által ellátott alapellátás keretében szervezett egészségügyi szolgáltatásokat: a háziorvosi, házi gyermekorvosi ellátást, a háziorvosi, házi gyermekorvosi ügyeletet és védőnői, valamint az iskola-egészségügyi ellátást.

Az egészségügyi ellátás folyamatosságának biztosítása elengedhetetlen mind az új megbetegedések, hirtelen állapotromlások kezelési lehetőségek biztosíthatósága, mind a fekvőbeteg-ellátó intézmények folyamatos üzemének biztosíthatósága érdekében. Az ügyeleti rendszer a napi munkarenden kívül bekövetkező sürgősségi esetekben az egészségügyi ellátás folyamatos igénybevételének lehetőségét biztosítja.

Az alapellátási központi ügyelet célja és feladata az egészségügyi ellátás folyamatos működtetésének egyes szervezési kérdéseiről szóló 47/2004. (V.11.) ESZCSM rendelet 15.§ (5) bekezdése értelmében: „Központi ügyelet az érintett háziorvosi körzetek lakosságának folyamatos vagy meghatározott időben történő alapellátási szintű sürgősségi ellátása az adott területet ellátó mentőszolgálattal együttműködve”.

A háziorvosi ügyelet fő feladata az alapszintű sürgősségi ellátás. Az ügyeleti ellátás célja az egészségügyi szolgáltatók napi munkarend szerinti munkaidő befejezésének időpontjától a következő napi munkarend szerint munkaidő kezdetéig a beteg vizsgálata, egészségi állapotának észlelése, alkalomszerű és azonnali sürgősségi beavatkozások elvégzése, illetve fekvőbeteg-gyógyintézetbe történő sürgősségi beutalása, valamint a külön jogszabályban meghatározott eljárásokban való részvétel.

A rendelőben jelentkező betegek ellátást az orvos a szakképzett ápoló segítségével, a területi betegellátást a gépkocsivezető segítségével végzi a szakma szabályainak megfelelően meghatározott sürgősségi sorrendben.

Területen történő betegellátás alatt a rendelőben a szakdolgozó fogadja a betegeket, szükség esetén kompetenciaszintjének megfelelően ellátásukat megkezdheti, elsősegélyben részesítheti vagy a Mentőszolgálat segítségét kérheti. Mindig két orvos ügyel, ha az egyik területen van, a rendelőben tartózkodó orvos vesz részt a betegellátásban.

# Központi háziorvosi ügyelet szervezeti felépítése

Az ellátási területen dolgozó háziorvosok, házi gyermekorvosok Központi Háziorvosi Ügyeletben a megbízott ügyeletvezető által összeállított beosztás alapján vesznek részt. A háziorvosi, házi gyermekorvosi ügyelet keretében az ügyeletes orvos az ellátásra jelentkező betegeket az e célra kijelölt ügyeleti helyen látja el, illetve amennyiben a beteg állapota azt indokolja a beteget otthonában, illetve tartózkodási helyén látja el, vagy a mentőszolgálat útján gondoskodik a beteg ellátásáról, illetve az állapotának megfelelő ellátási szinten működő egészségügyi szolgáltatóhoz történő utalásról.

## Központi háziorvosi ügyelet humán erőforrása (helyettesítési rend)

Az ellátási területen működő dolgozó háziorvosok, házi gyermekorvosok vesznek részt az ügyeletben.

Az ügyelet munkáját közvetlenül segítik az intézmény által foglalkoztatott közalkalmazottak: 3 fő szakképzett ápoló, 4 fő PAV1 vizsgával rendelkező gépkocsivezető, valamint a biztonságos betegellátás biztosítása érdekében megbízási szerződéssel 5 fő mentőápoló eseti jelleggel látják el az ápolói feladatokat

Az orvosok ügyeleti beosztását az ügyeletvezető készíti el minden hónap 20-ig, amely beosztást az ügyeletben résztvevők, a Veszprém Megyei Kormányhivatal Ajkai Járási Hivatalának Népegészségügyi Osztálya és a VIMSZ intézményvezetője írásban megkapnak. Helyettesítés az ügyeletvezető tudtával, szóbeli megegyezés alapján. A beosztáson az ügyeletvezető vagy az általa megbízott személy végezhet változtatást.

Az ápolók munkabeosztását a jogszabályban előírt időpontig kell elkészíteni, melyet az intézményvezető, vagy az általa megbízott személy hagy jóvá.

Az ápolók és a gépkocsivezetők beosztását az ezzel megbízott munkaügyi előadó készíti el a jogszabályban előírt időpontig.

## Általános működési rend

### Dolgozókat érintő általános működési rend

Folyamatos ellátás biztosítása érdekében a dolgozók munkanapokon délután 1600 – 2000 óráig, illetve este 2000 –tól reggel 800 óráig vannak szolgálatban. Szabad- és munkaszüneti napokon 800 –tól este 2000 –ig majd váltással 2000 –tól reggel 800 –ig. A dolgozó napi 12 óránál többet nem dolgozhat!

Az orvosok 4 órát illetve 12 órát ügyelnek. Szakdolgozók és a gépkocsivezetők heti 40 órában folyamatos munkarendben az előírt havi óraszám szerint, az ügyelet teljes időtartamában rendelkezésre állnak.

# köponti háziorvosi betegellátási rendje

## Betegellátás sorrendje

Az ügyeleti időben történő betegellátás alapvetően az ügyeleti rendelőben történi. Ügyeleti időben az ügyeleti rendelőben előzetes bejelentkezés nélkül történik a beteg fogadása.

Ügyeleti időben a betegellátás nem érkezési, hanem úgynevezett sürgősségi sorrendben történik! A sürgősségi sorrend felállítása az ügyeletes orvos feladata. Ez azt jelenti, hogy az ellátásra váró betegek közül mindig a legsúlyosabb állapotú beteg kerül következőként ellátásra, akár a rendelőben, akár otthonában tartózkodik. Így előfordulhat, hogy bár a rendelőben még több beteg is várakozik ellátásra, az ügyeletes orvos mégis ki kell, hogy menjen egy súlyos állapotú beteghez, ami hosszabb idejű várakozást is eredményezhet a rendelőben. A rendelőben megjelenő nagyszámú beteg esetén pedig házhoz hívásnál fordulhat elő hosszabb várakozási idő. Ügyeletes orvosaink törekszenek az ügyeletet igénybe vevő betegek lehető leggyorsabb és szakszerű ellátására, de várakozás még így is előfordul. Fontos, hogy az ügyeletet csak valóban indokolt esetekben vegyék igénybe, akár a rendelőben, akár házhoz hívás esetén.. Az indokolatlan megjelenések és pontatlan információk a valóban súlyos állapotú, azonnali beavatkozást igénylő betegek ellátását veszélyeztetik!

Az ügyelet az Országos Mentőszolgálat (továbbiakban: OMSZ) irányítása alá tartozik, a beteg az ügyeletes orvost az OMSZ-on keresztül hívja. Bejelentéskor a mentésirányítás egységes kérdezési és szakmai elvek figyelembevételével dönt a riasztandó sürgősségi egységről (kivonuló ügyeleti szolgálat, kiemelt mentőegység, esetkocsi, rohamkocsi)Az OMSZ diszpécsere dönti el, hogy ügyeletes orvost, vagy mentőt küld a helyszínre.

### Betegvizsgálat

A szakképzett ápoló feladata az ügyeletre érkező betegek behívása, telefonhívások kezelése, az ügyeletes orvos részletes tájékoztatása a bejövő hívásról. A hívások rögzítése az ambuláns naplóban történik.

Akár a rendelőben ellátott betegek, akár házhoz hívás esetén az ügyeletes orvos kikérdezi a beteget az aktuális panaszokról, az ellátást igénylő betegségével kapcsolatos információkról és az esetleges korábbi megbetegedéseiről. Az ügyeletes orvos megvizsgálja a beteget, elvégzi a szükséges műszeres vizsgálatokat (vérnyomásmérés, EKG, vércukormérés, véroxigén mérés stb.). Az anamnézis felvétele és fizikális vizsgálata után az orvos felállítja a diagnózist, illetve további lépéseket tesz annak tisztázására, hogy szükséges-e a más- progressziv betegellátást nyújtó intézet igénybevétele. Elsősegélynyújtás valamennyi páciens esetében megtörténi. A beteg állapotának stabilizálása után történhet csak a más intézetbe történő szállítás.

A betegvizsgálatot végző orvos tájékoztatja a beteget betegségéről, állapotáról, egyéb vizsgálatok szükségességéről, terápiás javaslatot tesz, tanácsot ad, a további teendőkről, írhat fel gyógyszert, vagy kórházba utalhatja a beteget. Az orvos felhívhatja a beteg, szülő, törvényes képviselő figyelmét az esetleges rizikókra, várható szövődményekre.

A beteget megfelelő mértékben tájékoztatja a gyógykezelés további céljáról, módjáról. Az orvos a tájékoztatásért szakmailag és etikailag is felelős. Minden vizsgálat lelet kiadásával zárul, amely helyszíni ellátás esetén az ambuláns napló első példánya, rendelőben történő ellátás esetén a számítógépből kinyomtatott vizsgálati lelet, amelyet az orvos kézjegyével és pecsétjével lát el. A dokumentumra vonatkozó tárolási előírásban meghatározott ideig megőrzi a beteg vizsgálatát igazoló dokumentum másodpéldányát.

A beteg vizsgálatánál csak azok az egészségügyi dolgozók lehetnek jelen, akinek az állandó szolgálati helye a Központi Háziorvosi Ügyeleten van, illetve az esetenként oda képzésre, továbbképzésre beosztottak. Biztosítani kell, hogy az ügyeleten az orvosetika és titoktartás követelményei maradéktalanul érvényesüljenek.

## Halottakkal kapcsolatos teendők

Irányadó jogszabályok: 1997. évi CLIV tv. 218 – 219 §

34/1999. BM-EüM-IM együttes rendelet

## Járvánnyal, fertőzőbetegségekkel kapcsolatos teendők

Irányadó jogszabály: 18/1998. (VI.3.) NM rendelete

Az egészségügyi szolgáltató a fertőző betegeket és a fertőző betegségre gyanús személyeket a fenti jogszabály 19. és 21. §-ban, az 1. sz. mellékletben, továbbá az egészségügyi adatok kezelésére vonatkozó jogszabályokban foglaltak szerint köteles bejelenteni, kijelenteni és nyilvántartani.

## Rendkívüli események

Rendkívüli esetben (tömeges sérülés, mérgezés, elemi csapás stb.) az ügyeletet teljesítő orvos a mentést megszervezi, és mindaddig irányítja, amíg a mentőszolgálat orvosa a helyszínen a mentés irányítását át nem veszi. A rendkívüli eseményről értesíti a kórház ügyeleti vezetőjét. Járhatatlan utak esetén (hó, ónos eső, jég, viharkárok, útra dőlt fák stb.) értesíti a katasztrófavédelmet, hogy segítsék és biztosítsák a helyszínre vonulást.

Orvostechnikai eszközök meghibásodását jelezni kell a Városi Intézmények Működtető Szervezete intézményvezetőjének, aki gondoskodik az eszközök javíttatásáról, illetve szükség szerinti cseréjéről.

Gépjármű meghibásodása esetén az intézményvezető értesítendő, aki gondoskodik a meghibásodott gépjármű javíttatásáról.

Az ügyeletes gépkocsit ért baleset esetén értesítendő a rendőrség, az ügyeletvezető, valamint a VIMSZ intézményvezetője, aki szükség szerint rendelkezésre bocsátja az intézmény gépkocsiját, valamint gondoskodik a meghibásodott gépjármű javíttatásáról. Személyi sérülés esetén az ügyeletvezető gondoskodik a beosztásról.

## Ügyeletvezető

Ügyeletvezető feladata:

* Az ügyeletvezető a háziorvosi ügyelettel kapcsolatban felmerülő szervezési, koordinációs, technikai háttér biztosítása érdekében együttműködik a Városi Intézmények Működtető Szervezetével és szükség esetén a Veszprém Megyei Kormányhivatal Ajkai Járási Hivatal Népegészségügyi Osztályával.
* Javaslatot tesz az ügyelettel kapcsolatos pályázatok benyújtására, ahhoz szakmai segítséget nyújt.
* Az ügyelet szakmai működésével kapcsolatban javaslatot tesz, változtatást kezdeményezhet a fenntartó, valamint a működést biztosító VIMSZ felé.
* Felügyeli a veszélyes hulladék szakszerű kezelését, gyűjtését, annak bejelentését.
* Gyógyszer, nyomtatvány és egyéb fogyóeszköz készletet feltölti.
* Fogyóeszközök előre látható hiánya esetén annak beszerzését a VIMSZ intézményvezetőjénél kezdeményezi.
* A fogyóeszköz felhasználást ellenőrzi, az esetleges hiány időpontjáról, mennyiségéről a VIMSZ intézményvezetőjét írásban tájékoztatja.
* Az ügyeleti helyiségekben általa vagy orvoskollégák, ügyeletben dolgozók által észlelt műszaki, technikai hibákat, hiányosságokat írásban jelzi a VIMSZ intézményvezetőjének.
* Az ügyeletvezető negyedévente, szükség szerint azonnal írásban beszámol (statisztikai adatok, rövid szöveges értékelés az ügyeleti ellátás szakmai munkájáról) az VIMSZ intézményvezetőjének az ügyeletben folyó munkáról.

# Tárgyi feltételek

Az alapellátási ügyeletek működtetése során szükséges minimumfeltételek jogszabályban rögzítettek, melyeket az egészségügyi szolgáltatások nyújtásához szükséges szakmai minimumfeltételekről rendelkező 60/2003. (X.20.) ESZCCM rendelet szabályoz.

A Városi Intézmények Működtető Szervezete az általa működtetett központi orvosi ügyelet esetében biztosítja a jogszabályban előírt feltételek teljes körű megvalósulását.

A központi ügyelet egyszerre biztosítja az ügyeleti rendelőben történő ellátás mellett a területi ellátást is az Országos Mentőszolgálattal részben párhuzamosan, így az ügyeleti ellátás szempontjából az ügyeleti gépkocsi szerepe kiemelkedő.

Jelenleg rendelkezésre áll az intézmény tulajdonában lévő mobil megkülönböztető jelzéssel ellátott benzinüzemű, összkerék hajtású személygépkocsi, amely a szilárd burkolattal nem rendelkező helyszínek megközelítése is alkalmas. A megbízható és biztonságos gépjármű biztosítása fontos, hiszen az ügyeleti helyszínek megközelítése veszélyes üzem, sok eseten nagy forgalomban, rossz útviszonyok, nehéz fény- és időjárási viszonyok között a lehető legrövidebb időn belül kell megérkezni.

# Együttműködés más intézményekkel

A Központi Háziorvosi Ügyelet szoros kapcsolatot tart fent az Alapellátás valamennyi háziorvosával, házi gyermekorvosával, a Magyar Imre Kórház szakrendeléseivel, Sürgősségi Betegellátó osztályával, diagnosztikai osztályaival és fekvőbeteg ellátást nyújtó egységeivel, az Országos Mentőszolgálattal

# ügyeleti ellátással kapcsolatos hatályos jogszabályok

* 1997. évi CLIV. törvény az egészségügyről
* 47/2004. (V.11.) ESzCSM rendelet az egészségügyi ellátás folyamatos működtetésének egyes szervezési kérdésiről
* 284/1997. (XII.23.) Kormányrendelet a térítési díjért igénybe vehető egyes egészségügyi szolgáltatások térítési díjáról
* 60/2003. (X.20.) ESZCSM rendelet az egészségügyi szolgáltatások nyújtásához szükséges szakmai minimumfeltételekről
* 18/1998. (VI. 3.) NM rendelet a fertőző betegségek és a járványok megelőzése érdekébe szükséges járványügyi intézkedésekről

# összegzés

Ajka város Önkormányzata az egészségügyről szóló – 1997. évi CLIV. törvény 152§ (1) bekezdése alapján – az alábbi egészségügyi ellátás körébe tartozó feladatok ellátásáról gondoskodik:

* háziorvos, házi gyermekorvosi ellátás 12 felnőtt és 5 házi gyermekorvosi körzetben, vállalkozó orvosokkal, feladatellátási-szerződés alapján, főként önkormányzati tulajdonú háziorvosi rendelőkben,
* fogorvosi ellátás 6 fogorvosi körzetben, vállalkozó fogorvosokkal, feladatellátási-szerződés alapján saját tulajdonú fogorvosi rendelőkben,
* az alapellátáshoz kapcsolódó ügyeleti ellátás felnőtt és házi gyermekorvosi ügyelet formájában, főként területi ellátási kötelezettségű  háziorvosokkal és részben un. külsős orvosokkal, közreműködési szerződés alapján
* védőnői ellátás 10 területi védőnői körzetben, önkormányzati tulajdonú védőnői tanácsadókban
* iskola‐egészségügyi ellátás főként vállalkozó ifjúság‐egészségügyi orvosokkal, közreműködői szerződés, illetve feladat‐átvállalási megállapodás alapján, az iskolákban lévő  orvosi rendelőkben, egy ifjúság‐fogorvossal, valamint 6 iskolavédőnői körzetben alkalmazott védőnővel.

Ajkán az egészségügyi alapellátási feladatok a Semmelweis utca 1. szám alatti épületben zajlanak. Itt rendelnek a vállalkozó háziorvosok, gyermekorvosok. A sürgősségi betegellátást kistérségi szinten biztosítja a Központi Ügyeleten. Az ajkai járás helyzete átlagosnak mondható országos és megyei szinten is az egy háziorvosra, ill. egy házi gyermekorvosra jutó betegek számát tekintve.

**A szervezeti egység szakmai felügyelete:**

Veszprém Megyei Kormányhivatal Ajkai Járási Hivatal Járási Népegészségügyi Osztálya

Cím: 8400 Ajka, Szabadság tér 12.

Telefon: 88/511-311 Fax: 88/511-342

E-mail: antsz.ajka@kdr.antsz.hu Honlap: efrira1.antsz.hu/veszprem/index\_vp.html

1. Forrás: Ajka Város Integrált Településfejlesztési Stratégiája [↑](#footnote-ref-1)